Ouma verjaag rower met pepersproeiArgieffoto ŉ Ouma van Welkom in die Vrystaat het haarself en haar kleinseun se lewens gered toe sy Vrydag in die vroeë oggendure ŉ gewapende man met pepersproei verjaag het. Sers. Mamello Mokhuoane, polisiewoordvoerder, het gesê die ouma, Sankwela Ratje (55), was omstreeks 02:00 aan die slaap in haar huis in Newstands in Thabong toe sy wakker geword het van haar kleinseun wat skree. “Haar kleinseun het in een van die ander kamers geslaap en ŉ onbekende man in die huis sien loop. Die man het ŉ vuurwapen by hom gehad,” het Mokhuoane gesê. “Die vrou het opgestaan om ondersoek in te stel en die man in die gang sien loop. Sy het pepersproei gebruik en aanhoudend in die verdagte se rigting gespuit, totdat hy in die kombuis in gehardloop het. Hy het na bewering een skoot afgevuur voordat gevlug het.” Ratjie het die Thabong-polisie ontbied en die polisie ondersoek ŉ saak van poging tot moord. Niemand is nog in verband met die voorval in hegtenis geneem nie.